b'\n_START_ARTICLE_\nMestna avtobusna linija \xc5\xa1t. 25 (Ljubljana)\n_START_SECTION_\nZgodovina\n_START_PARAGRAPH_\nLinija 25 je nastala 3. septembra 2007 z zdru\xc5\xbeitvijo dveh nekdanjih avtobusnih prog, in sicer proge \xc5\xa1t. 10 Kongresni trg \xe2\x80\x93 Zadobrova in proge \xc5\xa1t. 15 Bavarski dvor \xe2\x80\x93 Medvode._NEWLINE_V nekdanji ob\xc4\x8dini Ljubljana se je zaradi gradnje naselij na obrobju mesta sredi 50. let 20. stoletja pokazala potreba po povezavi predmestnih naselij s sredi\xc5\xa1\xc4\x8dem mesta z rednimi avtobusnimi progami. Tako so nastale proge \xc5\xa1t. 10, 11, 12, 13 in 15, ki so v okviru primestnega potni\xc5\xa1kega prometa s kolodvora povezovala omenjena naselja._NEWLINE_Ko so proge po letu 1973 pri\xc5\xa1le pod okrilje mestnega prometa, so progo \xc5\xa1t. 10 leta 1977 s kolodvora in z Njego\xc5\xa1eve ulice preusmerili preko Tromostovja in Bavarskega dvora za Be\xc5\xbeigrad in nastala je proga Be\xc5\xbeigrad \xe2\x80\x93 Zadobrova. Progo so nato konec leta 1982 skraj\xc5\xa1ali do Kongresnega trga (nekdanja oznaka Trg osvoboditve \xe2\x80\x93 Zadobrova).  Po izgradnji soseske Nove Fu\xc5\xbeine so progo speljali skoznjo. V taki obliki je nato proga obratovala do septembra 2007._NEWLINE_Proga \xc5\xa1t. 15 je nato nekaj \xc4\x8dasa obratovala na relaciji Bavarski dvor \xe2\x80\x93 Medvode, nato pa je bila podalj\xc5\xa1ana z Bavarskega dvora do Be\xc5\xbeigrada. Do Bavarskega dvora je bila ponovno skraj\xc5\xa1ana leta 1983. V Medvodah so zaradi izgradnje novega priklju\xc4\x8dka na magistralno cesto ob reki Sori spremenili potek proge, in sicer s \xc5\xa0e\xc5\xa1kove ulice na novozgrajeni priklju\xc4\x8dek. V taki obliki je proga \xc5\xa1t. 15 vozila do septembra 2007._NEWLINE_5. novembra 2012 je bilo v Medvodah ob nogometnem igri\xc5\xa1\xc4\x8du odprto novo prestopno vozli\xc5\xa1\xc4\x8de, kjer je potnikom omogo\xc4\x8den prestop na liniji \xc5\xa1t. 15 in 30. Zaradi tega je bil vozni red linije \xc5\xa1t. 25 prilagojen prestopanju._NEWLINE_Decembra 2012 je bil ob kri\xc5\xbei\xc5\xa1\xc4\x8du med Chengdujsko in Zalo\xc5\xa1ko v Fu\xc5\xbeinah vzpostavljen sistem Parkiraj in se pelji (P+R).\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje vse dni v letu, tj. ob delavnikih, sobotah, nedeljah in praznikih. Najpogosteje avtobusi vozijo ob delavni\xc5\xa1kih prometnih konicah.'